Aenēas cum multīs Trōiānīs ad Ītaliam trāns mare ībat. difficile tamen erat Aenēae trāns mare īre quod Iūnō īrāta erat. Iūnō erat dea saeva: īrāta erat quod Aenēam nōn amābat. ‘cūr Aenēas ad Ītaliam festīnat?’ rogāvit Iūnō. ‘cūr in Ītaliā erit rēx? Aenēas mē nōn laudāvit: Aenēam pūnīre volō; nōlō Aenēam esse rēgem magnum.’ itaque Iūnō tempestātēs magnās fēcit. tempestātēs multōs Trōiānōrum interfēcērunt.

Venus erat Aenēae māter. Venus trīstis erat quod fīlium amābat. Venus Iovem adiit. ‘misera sum, ō pater. fīlius meus miser est. cūr difficile est fīliō meō ad Ītaliam īre? esne īrātus, ō pater?’

‘nōn īrātus sum,’ respondit Iuppiter, ‘nōlī lacrimāre: Aenēas in Ītaliam ībit. difficile tamen erit Aenēae in Ītaliā regere quod erit bellum magnum. Aenēas tamen fortiter pugnābit. ibi Aenēas vincere poterit. Aeneas rēx erit et uxōrem novam habēbit: Lāvīnia, fīlia rēgis Latīni, erit rēgīna. post multōs annōs Rōmulus urbem novam et magnam aedificābit. Rōmulus erit rēx prīmus Rōmānōrum. multī hominēs Rōmānōs laudābunt quod Rōmānī fortēs et audācēs erunt. Rōmānīs dabō imperium sine fīne. tum tandem tū et līberī tuī rīdēbitis et laetī eritis.’